

VLADA REPUBLIKE HRVATSKE

Zagreb, 6. travnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju Strategije Europske banke za obnovu i razvoj za Republiku Hrvatsku za razdoblje 2023.-2028. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 4. stavka 1. Uredbe o poslovima upravljanja sustavom i nadzoru provedbe projekata financiranih iz sredstava zajmova i darovnica Republici Hrvatskoj iz ostalih inozemnih izvora („Narodne novine“, broj: 33/07), Vlada Republike Hrvatske je na sjednici održanoj \_\_\_ 2023. godine donijela

**Z A K L J U Č A K**

1. Vlada Republike Hrvatske prihvaća Strategiju Europske banke za obnovu i razvoj za Republiku Hrvatsku za razdoblje 2023.-2028. u izvorniku na engleskom jeziku i u prijevodu na hrvatski jezik (dalje u tekstu: Strategija), u tekstu koji je Vladi Republike Hrvatske dostavilo Ministarstvo financija aktom, KLASE: 910-01/22-01/106, URBROJA: 513-09-02-23-32, od 16. ožujka 2023. godine.
2. Vlada Republike Hrvatske načelno podupire aktivnosti koje je Europska banka za obnovu i razvoj okvirno definirala u Strategiji. Za projekte/zajmove koji će se ugovarati uz državno jamstvo Ministarstvo financija je jedino ovlašteno odlučiti u kojoj proračunskoj godini se ta državna jamstva mogu (ali ne moraju) izdati.
3. Za projekte/zajmove koji će se eventualno ugovarati tijekom važenja Strategije nadležna ministarstva dužna su, uz prethodno pozitivno mišljenje Ministarstva financija, predložiti Vladi Republike Hrvatske novi projekt/zajam.
4. Ovlašćuje se ministar financija da izvijesti Europsku banku za obnovu i razvoj o prihvaćanju Strategije.
5. Zadužuje se Ministarstvo financija da o predmetnom Zaključku izvijesti nadležna ministarstva koja će sudjelovati u pripremi projekata/zajmova u okviru Strategije.

Klasa:

Urbroj:

Zagreb,

|  |  |
| --- | --- |
|  | PREDSJEDNIK VLADE  mr. sc. Andrej Plenković, v. r. |

OBRAZLOŽENJE

Suradnja Republike Hrvatske i Europske banke za obnovu i razvoj (engl. *European Bank for Reconstruction and Development – EBRD*) zasniva se na EBRD-ovoj Strategiji za Republiku Hrvatsku. Strategija, koja sadrži osnovne smjernice suradnje i djelovanja EBRD-a u Republici Hrvatskoj, predstavlja odraz potreba Republike Hrvatske i zajedničkih aktivnosti Vlade Republike Hrvatske i EBRD-a na utvrđivanju prioritetnih pravaca i mogućnosti financiranja projekata od strane EBRD-a.

Budući da aktualna Strategija pokriva razdoblje 2017.-2022., EBRD je pristupio izradi nove Strategije za Republiku Hrvatsku za razdoblje 2023.-2028. Strategija je usredotočena na sljedeće strateške prioritete:

1. **Jačanje konkurentnosti kroz inovacije, digitalizaciju i dobro upravljanje.** Cilj ovog prioriteta je pomoći Hrvatskoj ojačati konkurentnost privatnog sektora nakon krize uzrokovane COVID-om 19, povećati razine digitalizacije i inovacija te poboljšati gospodarsko upravljanje.
2. **Ubrzavanje prelaska Hrvatske na zeleno gospodarstvo i usklađivanje s Pariškim sporazumom.** Cilj ovog prioriteta je pomoći povećati kapacitete za proizvodnju energije iz obnovljivih izvora i diversificirati strukturu izvora energije. Također bi se trebala poboljšati energetska učinkovitost, učinkovitost korištenja resursa te pojačati otpornost na klimatske promjene, odnosno postići usklađenost s Pariškim sporazumom.
3. **Povećanje otpornosti kroz uključivanje i pojačano sudjelovanje dionika.** Cilj ovog prioriteta je postići učinkovitije upravljanje dionicima i institucijama na nacionalnoj razini uz veće sudjelovanje privatnog sektora. Uz navedeno, EBRD-u je za cilj pomoći Hrvatskoj ojačati nacionalnu i komunalnu infrastrukturu te je učiniti otpornijom. Također bi se trebalo postići olakšavanje pristupa stjecanju radnih vještina, mogućnostima zapošljavanja i financiranju za ranjive segmente društva.

Iznos ulaganja EBRD-a u Republiku Hrvatsku u razdoblju trajanja Strategije 2023.-2028. nije određen i ovisi o potražnji za sredstvima EBRD-a. Međutim, usporedbe radi, EBRD je za vrijeme trajanja prethodne Strategije za Hrvatsku 2017.-2022. odobrio ukupno 1,025 milijardi eura za financiranje projekata u Hrvatskoj. Navedeno znači da je EBRD u prosjeku godišnje odobrio oko 170 milijuna eura za financiranje projekata u Hrvatskoj. Treba također dodati kako EBRD-ova pravila zahtijevaju da većina odobrenih sredstava bude namijenjena za projekte u privatnom sektoru.

Predviđeno je da Odbor direktora EBRD-a odobri novu Strategiju nakon što je prihvati Vlada Republike Hrvatske.